І ў школе сваё захапленне Лёня не кідаў. Насценгазеты, “маланкі”, агітацыйныя плакаты, віншавальныя адрасы і паштоўкі, календары, упрыгожванне актавых залаў — да таго, што звязана з жывапісам, ён меў дачыненне на працягу ўсіх гадоў вучобы. Адпаведна, хлапчука адпраўлялі на разнастайныя конкурсы і алімпіяды — рознага рангу і ўзроўню. І не раз, не два, не тры... Ён вяртаўся з іх з перамогай або прызёрам. Лагічным стаў яго выбар (па заканчэнні восьмага класа сярэдняй школы) на карысць архітэктурна-будаўнічага тэхнікума. Галоўным уступным іспытам пры прыёме туды быў, натуральна, прадмет “Маляванне”. Менавіта тады падлетак у першы раз і ўбачыў мальберт! А таксама тое, як ужо вопытныя абітурыенты на вока прыкідвалі перспектыву. Маляваць трэба было з натуры гіпсавую галаву Геракла — што за паўгадзіны, замест адведзеных трох гадзін, Барткевіч і зрабіў. І, атрымаўшы пяць балаў, быў прыняты — незалежна ад вынікаў іншых экзаменаў.